Zondo-verslag nou nog later oorhandigRaymond Zondo en pres. Cyril Ramaphosa. (Foto: Presidensie/Twitter) Die vyfde en finale verslag van die Zondo- kommissie van ondersoek na staatskaping sal nou nog later aan die president oorhandig word as wat aanvanklik beplan is. Pres. Cyril Ramaphosa was veronderstel om verlede week reeds die fisieke verslag onder oë te kry, maar die oorhandiging is toe tot vandag (Maandag) om 18:00 uitgestel weens “bepaalde uitdagings”. Die kommissie het egter Maandagmiddag aangekondig dat hy die amptelike oorhandiging weer moet uitstel tot Woensdag. Die presidensie sal later aankondig hoe laat die verslag in Kaapstad oorhandig sal word. Ramaphosa het glo reeds Sondagaand ŉ elektroniese weergawe van dié verslag ontvang. “As gevolg van logistieke probleme en in die belang van kwaliteit en om onvermybare foute te verminder, het dit nodig geword om voorsiening te maak vir ŉ verantwoordelike en behoorlike voltooiing en afsluiting van die verslag,” het die kommissie gesê. Die finale volume van die verslag is meer as 1 800 bladsye lank. Die DA het egter die kommissie vroeër gekritiseer oor die feit dat die datum vir die oorhandiging van die vyfde deel van die verslag, soos deur die hof bepaal is, “gekom en gegaan het” sonder dat die verslag oorhandig is. Die kommissie het die publiek en alle betrokkenes om verskoning gevra vir die jongste vertraging in die oorhandiging van die verslag. “Die geduld en ondersteuning van die publiek word hoog op prys gestel.”